|  |
| --- |
| Vestland FylkeskommunePostboks 79005020 BERGEN  |
|   |
| **Vår ref.:** | **Dykkar ref.:**  | **Dato:** |
| 20/2014 - 23/9158 / OYBA1 |   | 03.03.2023 |

**Tiltak for å motverke konsekvensar av stenging av RV 15 Måløybrua i uvêrsituasjonar, Kinn kommune**

*Vi ber om at Vestland fylkeskommune syter føre at beredskapssituasjonen som peika på her vert vektlagt som ein viktig faktor i samband med innhenging av nytt båtruteanbod i Måløyområdet. I denne samanheng ynskjer vi også at det vert etablert samarbeid med Statens vegvesen som vegeigar for RV15 og Vestland fylkeskommune som ansvarleg for båtskyss i vårt område når brua vert stengd slik at tryggleik for innbyggjarane blir forsvarleg og samfunnsfunksjonane kan oppretthaldast.*

Under uveret som råka kysten av Sogn og Fjordane 08.02.2023 blei RV 15 Måløybrua stengt store deler av dagen. Dette førte til konsekvensar for kommunikasjonen mellom fastlandet og øya i Måløy.

Under følgjer oppsummering av konsekvensane for ulike kommunale tenester og andre offentlege aktørar i området.

Helse og velferd:

Omsorgstenesta får utfordringar med å bemanne tenestene våre når Måløybrua er stengt. Vi har Kulatoppen institusjon som ligg på fastlandet, men dei fleste tilsette bur på Måløya. Vi er her heilt avhengig av at tilsette kjem seg over brua til dei ulike vaktskifta.

Med omsyn til dei ambulerande tenestene, heimeteneste og miljøteneste, så er desse også avhengig av å komme seg over til begge sider av sundet.

Når brua er stengt over lengre periodar, kan det oppstå situasjonar der brukarar ikkje får nødvendig hjelp til rett tid.

* Legetenesta melder at stengt Måløybru over lengre tid utan alternativ transport vil føre til mellom anna følgande utfordringar:
* Akutt legeberedskap/legehjelp og ambulansetenesta vil bli påverka.
* Det vil bli vanskeleg for pasientar å komme seg til legekontoret frå fastlandet.
* Problem for pasientar å komme seg frå Måløy til Nordfjord legevakt (Nordfjordeid).
* Transport frå Måløy til sjukehus vil ikkje la seg gjennomføre.
* Det blir utfordrande for legane å gjennomføre sjukebesøk på fastlandet.
* Bemanning på Kulatoppen inkluderer også legetilsyn som kan vere livsviktig.
* Ein vil ikkje kunne sende lab-prøver tatt på legekontoret.
* Det blir vanskeleg med vaktbyte på ambulansen.
* Ambulanseressursen blir splitta opp der ein har ein ambulanse på fastlandet og ein i Måløy. Dette fører til sårbarheit og auka potensiale for samtidskonflikt.

Det vil også føre til utfordringar bemanningsmessig då fleire av personalet og legar ved legekontoret har bustadadresse på fastlandet. Dette vil kunne ha betydeleg konsekvens for drift av fastlegekontor og legevakt.

Helse Førde opplyser at dei ved stenging av bru har avtaler med operatør for båtambulanse i Kinn med ambulansebåten Roseflora som ligg i Florø. I tillegg har dei over mange år hatt ein avtale med Redningsselskapet for å supplerande akuttmedisinsk beredskap, m.a. tenkt for meir sporadiske oppdrag i nordre Kinn og deler av Stad.

Oppvekst og undervisning:

Kinn kommune er avhengig av at det er skyssordning for grunnskuleelevar og tilsette, når Måløybrua (RV 15) vert stengd i lenger periode pga. sterk vind.

Vi har tilsette som bur på fastlandet og på Vågsøya, som må nytte brua tur/retur heim – arbeidsstad:

* Skavøypoll barnehage
* Skavøypoll skule
* Skram skule (har for tida arbeidsstad på modulskule på Tennebø)
* Vågsøy ungdomsskule
* Raudeberg skule

Elevane ved Skram skule 2.-7. trinn (ca. 210 elevar) har no grunnskuleopplæringa si i modulskulebygg på Tennebø (ved Måløy vidaregåande skule). Vi må ha tilfredsstillande og trygg skyssordning for desse, om busstransporten vert umogleg pga. stengd bru.

Dette vil også gjelde elevar som bur på fastlandet og som har skyssbehov til/frå grunnskuleopplæring på Vågsøy ungdomsskule 8.-10. trinn (ca. 60 elevar).

Måløy vidaregåande skule har mange elevar og tilsette som er busett på Måløysida av Måløybrua. Dagar med så mykje vind der brua stenger i kortare eller lengre periodar, skapar mykje uro og usikkerheit på skulen. Det er ein lite ønskeleg situasjon at elevar ikkje kjem seg heim når dei skal og kanskje blir sittande lenge i buss på ei side av brua. Dersom dei visste at det ville bli sett inn båtskyss ved lengre stengingar så ville det lette situasjonen både for elevar og tilsette ved skulen.

Politiet

Politiet sørgjer for beredskap på Vågsøy og på fastlandet når vêrmeldingane tilseier at det er fare for at brua vert stengt. Den største utfordringa deira er trafikkavvikling, særleg på Måløy-sida av brua. Når det er lang kø frå brua og nordover fører dette ofte med seg at bilar som skal ned Spiralen køyrer forbi køa, ofte i stor fart. Dette kan føre med seg farlege situasjonar.

Brann og redning

Brannvesenet trafikkerer brua, sjølv om den skal vere stengd, men får utfordringar med responstid og utrykking når mannskap ikkje kjem fram på grunn av stengd bru.

Båtskyss

For å trygge kommunen sitt tenestetilbod som handlar om liv og helse var det under hendinga 08.02.2023 heilt nødvendig å etablere båtskyss. Vi kontakta rutebåten Øyglimt tidleg for sikre at dei kunne frakte helsetilsette i samband med vaktbyta ved Kulatoppen omsorgssenter. Mannskapet på rutebåten var særs imøtekomande og gjekk fleire avgangar i løpet av dagen og kvelden slik at kommunen kunne oppretthalde tenestetilbodet på ein god måte – samtidig som dei gjekk dei ordinære rutene sine for fylkeskommunen på ein dag der mange andre ferje- og båtruter var innstilt. At skysstilbodet var ope for alle reduserte dessutan ulempa og usikkerheita befolkninga elles har ved langvarig stenging av Måløybrua. Det var òg med på å minske bilkø i Måløy sentrum som kan føre til farlege situasjonar og hindre framkome for naudetatane.

Anslag frå Øyglimt viser at om lag 7-800 personar vart frakta over Måløysundet denne dagen. Vi vart i etterkant gjort merksame på at kaiforholda på fastlandssida var svært utfordrande med tanke på vindretninga og at det ikkje ville vore forsvarleg for ein mindre båt å legge til kai der under slike forhold.

Brannvesenet peikar også på at Øyglimt er viktig for deira beredskap dersom det skulle oppstå brann på øyane rundt Måløy. Dei er avhengige av ein båt som kan gå i alt slags vêr og som har lastekapasitet for utstyret deira.

Rutebåten Øyglimt har vist seg å vere ein viktig beredskapsresurs for kommunen og lokalsamfunnet elles.

|  |
| --- |
| HelsingOla TeigenOrdførar |
|   | Øyvind Bang-Olsen |
|   | kommunedirektør |

*Dokumentet er elektronisk godkjent og har derfor ingen signatur*

| **Kopi til** |
| --- |
| Helse Førde Hf | Postboks 1000 | 6807 | Førde |
| Måløy Vidaregåande Skule | Nordfjordvegen 9109 | 6718 | Deknepollen |
| Nils Bakke |   |   |   |
| Statens vegvesen Førde Kontorsted |   | 6863 | Leikanger |
| Statsforvaltaren i Vestland | Njøsavegen 2 | 6863 | LEIKANGER |

| **Vedlegg** |
| --- |
|   |

| **Mottakar** |
| --- |
|   |   |   |   |